**NOTĂ INFORMATIVĂ**

la proiectul hotărîrii Guvernului privind aprobarea uniformei, însemnelor și normelor de echipare cu uniformă a funcționarilor publici cu statut special

din cadrul Ministerului Afacerilor Interne

Proiectul hotărîrii Guvernului privind aprobarea uniformei, însemnelor și normelor de echipare cu uniformă a funcționarilor publici cu statut special din cadrul Ministerului Afacerilor Interne a fost elaborat în vederea executării prevederilor art. 64 din Legea nr. 288 din 16 decembrie 2016 privind funcționarul public cu statut special din cadrul Ministerului Afacerilor Interne, potrivit cărora modelul uniformei, însemnele şi normele de asigurare cu uniformă se aprobă de către Guvern.

Hotărîrea Guvernului nr. 284 din 24 aprilie 2013 „Privind aprobarea uniformei, însemnelor şi normelor de echipare cu uniformă ale poliţiştilor” prevede expres portul uniformei polițienești doar de către angajații Inspectoratului General al Poliției, fără a stabili dreptul de port a acesteia de către angajații altor instituții şi autorităţi administrative din subordinea Ministerului Afacerilor Interne ce au statut de polițist, cum ar fi: Biroul migrație și azil, Serviciul tehnologii informaționale, Clubul sportiv central „Dinamo”, Serviciul protecție internă și anticorupție, Serviciul dirijare operaţională şi inspectare și Serviciul medical al MAI.

Proiectul menționat stabilește atît normele de echipare cu uniformă a funcționarilor publici cu statut special din cadrul Ministerului Afacerilor Interne, regulile de port a acesteia, cît și însemnele cu care urmează a fi dotate uniformele în dependență de instituție.

Proiectul mai prevede și faptul că funcționarul public cu statut special din cadrul Ministerului Afacerilor Interne va fi asigurat atît cu uniformă zilnică (vară/iarnă), cît şi cu uniformă de gală.

Pe parcursul anilor 2013 – 2017 angajaților instituțiilor şi autorităţilor administrative din subordinea Ministerului Afacerilor Interne le-a fost eliberată uniforma conform Hotărîrii Guvernului nr. 284 din 24 aprilie 2013 „Privind aprobarea uniformei, însemnelor şi normelor de echipare cu uniformă ale poliţiştilor”.

Totodată, designul uniformei prevăzut în proiect nu suferă modificări esențiale, astfel că ajustarea și confecționarea uniformei pentru funcționarii publici cu statut special din cadrul aparatului central al Ministerului Afacerilor Interne va constitui aproximativ 4 000 000,00 lei.

În vederea realizării scopului propus, Ministerul Afacerilor Interne consideră necesară aprobarea proiectului Hotărîrii Guvernului privind aprobarea uniformei, însemnelor și normelor de echipare cu uniformă a funcționarilor publici cu statut special din cadrul Ministerului Afacerilor Interne.

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului hotărîrii Guvernului privind aprobarea uniformei, însemnelor și normelor de echipare cu uniformă a funcționarilor publici cu statut special din cadrul Ministerului Afacerilor Interne este plasat pe pagina oficială a Ministerului Afacerilor Interne în directoriul ,,Transparenţa decizională/Consultări publice”.

Viceministru Oleg BABIN